
RAPORT 
asupra propunerii legislative pentru modificarea Legii nr.1/2004 privind înfiinţarea, organizarea şi funcţionarea Agenţiei de Plăţi şi Intervenţie pentru Agricultură, precum şi pentru modificarea şi completarea Ordonanţei Guvernului nr.48/2005 privind organizarea pieţei laptelui de vacă  

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu propunerea legislativă pentru modificarea Legii nr.1/2004 privind înfiinţarea, organizarea şi funcţionarea Agenţiei de Plăţi şi Intervenţie pentru Agricultură, precum şi pentru modificarea şi completarea Ordonanţei Guvernului nr.48/2005 privind organizarea pieţei laptelui de vacă,  transmisă cu adresa  nr.Pl. x 473 din 5 octombrie 2009 şi înregistrată sub nr.24/822/06.10.2009. 

La întocmirea raportului, Comisia a avut în vedere avizul favorabil al Consiliului Legislativ, punctul de vedere negativ al Guvernului, avizul favorabil al Comisiei juridice, de disciplină şi imunităţi,  avizul favorabil al Comisiei pentru muncă şi protecţie socială şi avizul negativ al Comisiei pentru buget, finanţe şi bănci.
Propunerea legislativă are ca obiect de reglementare modificarea art.3 lit.ţ) din Legea nr.1/2004 privind înfiinţarea, organizarea şi funcţionarea Agenţiei de Plăţi şi Intervenţie pentru Agricultură, cu modificările şi completările ulterioare, completarea art.8 din Ordonanţa Guvernului nr.48/2005 privind organizarea pieţei laptelui de vacă, cu modificările ulterioare, precum şi completarea art.II din Ordonanţa de urgenţă a Guvernului nr.89/2007.
Propunerea legislativă pentru modificarea Legii nr.1/2004 privind înfiinţarea, organizarea şi funcţionarea Agenţiei de Plăţi şi Intervenţie pentru Agricultură, precum şi pentru modificarea şi completarea Ordonanţei Guvernului nr.48/2005 privind organizarea pieţei laptelui de vacă face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative sus menţionată a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, cu modificările ulterioare, domnul Tanczos Barna, secretar de stat în cadrul Ministerului Agriculturii şi Dezvoltării Rurale. 
La lucrările comisiei au fost prezenţi 26 de deputaţi, din totalul de 27 de deputaţi, membri ai comisiei.

Propunerea legislativă a fost respinsă cu majoritate de voturi (înregistrându-se                  o abţinere), în şedinţa din 3 noiembrie 2010, din următorul considerent: 
· atribuirea activităţii de administrare şi control a cotei de lapte către o altă structură ar duce la prejudicii privind îndeplinirea obligaţiilor asumate la intrarea în Uniunea Europeană.
Propunerea legislativă a fost respinsă de Senat în şedinţa din 30 septembrie 2009.
Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, este de competenţa decizională a Camerei Deputaţilor.
          PREŞEDINTE,
             



  SECRETAR,

   Dr. ing. Stelian FUIA


                                   Vasile MOCANU
Expert, Ioana Goţa

